Kotleba, Marek, poslanec NR SR (2021-09-22):
Ďakujem za slovo. Vážené dámy, vážení páni, o čo tu ide v tomto zákone? V tomto zákone ide o to, že my chceme zrušiť kontrolu originality, aj keď kontrola originality sa vykonáva na vozidlách, ktoré sú dovezené zo zahraničia. Vykonávajú sa tam rôzne merania, či vozidlo náhodou nie je niekde v blokácii, či nie je kradnuté, ale treba si povedať aj to, že kontrola originality v súčasnosti nikomu negarantuje to, že vozidlo nebolo niekde v zahraničí odcudzené, čiže kontrolu originality môžeme chápať ako iba nejaký štatistický úrad, pretože aj v minulosti sa stalo to, že vozidlá, ktoré prešli kontrolou originality, boli evidované na dopravnom inšpektoráte, tak následne – dajme tomu aj po dvoch, po troch rokoch – polícia takéto vozidlá zadržala, pretože bolo podozrenie o tom, že tieto vozidlá boli niekde v zahraničí kradnuté a mali či už pozmenené identifikátory, alebo nejakým iným spôsobom na to prišli. My chceme týmto zákonom predložiť to, aby vozidlá, ktoré sa vyvážajú zo Slovenska do zahraničia, nemuseli absolvovať takúto kontrolu, pretože to komplikuje aj samotným predajcom celý ten proces predaja vozidla, pretože na Slovensko chodia ľudia kupovať vozidlá aj zo zahraničia, aj kupujú vozidlá nové, ktoré sú priamo od dílerov rôznych značiek a takíto díleri vozidlo môžu odpredať až potom, ak vykonajú kontrolu originality pri vývoze vozidla. Čiže to vozidlo je úplne nové, z predajne, má najazdené nula kilometrov, ale aj tak musí ísť na kontrolu originality, čo mi príde úplne nezmyselné a zbytočne nákladné, pretože ak niekto si príde na Slovensko kúpiť vozidlo aj nové od predajcu, nemôže si ho zakúpiť a nemôže na ňom odísť, pretože nemá kontrolu originality. Kontrola originality sa na takéto vozidlá nevykonáva na počkanie, pretože tiež, takisto ako pri staniciach technickej kontroly sú tam čakacie lehoty a veľakrát sa stane to, že niekto na tú kontrolu originality musí čakať aj týždeň a samotná kontrola originality môže trvať dajme tomu dve-tri hodiny. Čiže je to komplikácia aj pre tých predajcov nových vozidiel a je to komplikácia aj predajcov vozidiel jazdených, pretože ak niekto napríklad zo zahraničia využíva vozidlo evidované na Slovensku a následne odchádza naspäť do zahraničia a toto vozidlo si chce so sebou takzvane zobrať, tak musí vykonať kontrolu originality. A opäť, zaťažuje to všetkých tých, ktorí si takéto vozidlo chcú vyviesť. A mnohokrát ide o vozidlá staré, ktoré idú napríklad do krajín, ako je Rumunsko, Bulharsko, Srbsko, a zamestnanci, ktorí tu pracujú v automobilkách, na takýchto autách jazdia a keď si ho chcú evidovať napríklad v Srbsku a má staré vozidlo, tak niekedy hodnota kontroly originality je taká istá ako hodnota toho vozidla. Čiže je to zase zbytočná komplikácia. A nerozumiem ani tomu, že tá kontrola originality pri vývoze vozidla takisto negarantuje ani to, či to vozidlo v minulosti nebolo odcudzené, takisto ako to negarantuje pri tom, keď sa vozidlo nové prihlasuje. Preto vás žiadam, pani poslankyne, páni poslanci, o podporu tohto zákona, pretože odbremeníme tak ako aj ľudí, ktorí si chcú vyviesť jazdené vozidlo, odbremeníme aj predajcov na Slovensku a naozaj pre ľudí to bude aspoň takýto krok kupredu. Ďakujem pekne.